BIZ ลั่นปี 66 รายได้โต 10% เร่งขยายฐานลูกค้า-ประมูลงานใหม่พันล้าน
ผู้ถือหุ้น BIZ ไฟเขียวปันผลอัตรา 0.20 บาท/หุ้น รับทรัพย์ 25 พ.ค. 66 มั่นใจปี 66 เข้าสู่โหมดเติบโตรอบใหม่ วางเป้ารายได้โต 10% พร้อมลุยประมูลงานอุปกรณ์ทางการแพทย์ภาครัฐและเอกชนมูลค่ากว่า 1,000 ล้านบาท
ผู้ถือหุ้น BIZ ไฟเขียวปันผลอัตรา 0.20 บาท/หุ้น รับทรัพย์ 25 พ.ค. 66 มั่นใจปี 66 เข้าสู่โหมดเติบโตรอบใหม่ วางเป้ารายได้โต 10% พร้อมลุยประมูลงานอุปกรณ์ทางการแพทย์ภาครัฐและเอกชนมูลค่ากว่า 1,000 ล้านบาท
11 เม.ย. 2566

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) หรือ BIZ เปิดเผยว่า ที่ประชุมสามัญผู้ถือหุ้นประจำปี 2566 ในวันที่ 10 เมษายน 2566 ที่ผ่านมา มีมติอนุมัติจ่ายเงินปันผลในอัตราหุ้นละ 0.20 บาท กำหนดขึ้นเครื่องหมาย XD วันที่ 7 มีนาคม 2566 และจ่ายเงินวันที่ 25 เมษายน 2566 คิดเป็น 92.31% ของกำไรสุทธิประจำปี 2565
“แนวโน้มผลการดำเนินงานในปีนี้ บริษัทฯมั่นใจว่าจะเติบโตได้อย่างต่อเนื่อง พร้อมตั้งเป้ารายปีนี้โต 10% และเตรียมเข้าร่วมประมูลงานด้านอุปกรณ์การแพทย์จากภาครัฐและเอกชนอย่างต่อเนื่อง คาดว่าในปีนี้จะมีงานรอประมูลราว 800-1000 ล้านบาท คาดคว้างานได้ไม่น้อยกว่า 70-80% ซึ่งจะช่วยผลักดันธุรกิจเข้าสู่โหมดการเติบโตรอบใหม่ ตามแผนงานที่วางไว้” นายสมพงษ์ กล่าว
ส่วนของโรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี ที่บริษัทฯ ถือหุ้นในสัดส่วน 73.97% มีการวางแผนผลักดันให้เป็นศูนย์กลางด้านการรักษาผู้ป่วยโรคมะเร็งชั้นนำของภูมิภาคตะวันออก และมีแนวทางที่จะขยายฐานการให้บริการไปในส่วนของการตรวจสุขภาพเพิ่มเติม โดยให้บริการการด้านรังสีรักษาและเคมีบำบัดให้มากขึ้น โดยคาดว่าจะสามารถสร้างรายได้ในปี 2566 ที่ระดับ 80-100 ล้านบาท และคาดว่าจะถึงจุดคุ้มทุน (Break Even)ได้ภายในระยะเวลา 5 ปี
ทั้งนี้ สัดส่วนรายได้ของบริษัทฯ มาจากธุรกิจขายเครื่องมือแพทย์เป็นหลักที่ 70% ด้านบริการทางการแพทย์ 20% และอื่นๆอีก 10% ซึ่งบริษัทฯตั้งเป้าจะมีรายได้ด้านบริการทางการแพทย์เติบโตเพิ่มมากขึ้นเป็น 30-40% ภายในปี 2566 อีกทั้งยังมีธุรกิจ BIZ GENES ซึ่งเป็นด้านบริการการตรวจพันธุกรรมเพื่อคัดกรองมะเร็ง เป็นนวัตกรรมใหม่ ที่ค้นหาความเสี่ยงต่อการเกิดมะเร็ง มีความแม่นยำสูงและปลอดภัย มั่นใจภายในปี 2566 สามารถสร้างรายได้ให้เติบโตเพิ่มขึ้น
ประธานเจ้าหน้าที่บริหาร BIZ กล่าวอีกว่า แผนธุรกิจปีนี้จะเข้าสู่โหมดการเติบโตรอบใหม่อีกครั้ง จากงานด้านอุปกรณ์การแพทย์ที่จะมีการส่งมอบที่มากขึ้น และแนวโน้มโรงพยาบาลเฉพาะทางมะเร็ง แคนเซอร์อลิอันซ์ ศรีราชา จังหวัดชลบุรี ที่จะมีผู้ใช้บริการเพิ่ม ขึ้น รวมถึงการชนะงานประมูลขนาดใหญ่จากทางภาครัฐและเอกชน ซึ่งจะช่วยสนับสนุนผลการดำเนินงานให้เติบโตอย่างต่อเนื่อง สร้างผลตอบแทนที่ดีให้กับผู้ถือหุ้นในอนาคต